เดินหน้าโครงการคลองถนนและอุโมงค์ระบายน้ำ จังหวัดนครปฐม หวังบรรเทาปัญหาอุทกภัย
นายเฉลิมเกียรติ คงวิเชียรวัฒน์ รองอธิบดีกรมชลประทาน เปิดเผยว่า โครงการคลองถนนและอุโมงค์ระบายน้ำ จังหวัดนครปฐม เป็นองค์ประกอบหนึ่งของโครงการปรับปรุงโครงข่ายระบบชลประทานในพื้นที่ฝั่งตะวันตกของแม่น้ำเจ้าพระยา เพื่อระบายน้ำออกจากพื้นที่ลุ่มต่ำตั้งแต่คลองเจ้าเจ็ด-บางยี่หน จนถึงชายทะเล โดยระบายน้ำทั้งในแนวเหนือ-ใต้ ออกสู่ทะเล ร่วมกับการผันน้ำออกทางแม่น้ำท่าจีนและแม่น้ำเจ้าพระยาตามศักยภาพของสถานีสูบน้ำเดิมที่มีอยู่ สามารถเพิ่มการระบายน้ำออกสู่อ่าวไทยได้ดีขึ้น ซึ่งจะช่วยระบายน้ำท่วมในพื้นที่ฝั่งตะวันตกของแม่น้ำเจ้าพระยาตอนล่าง ตั้งแต่คลองมหาสวัสดิ์จนถึงคลองภาษีเจริญ มีการปรับปรุง/ขุดคลองระบายน้ำและอุโมงค์ ช่วยพร่องน้ำในคลองมหาสวัสดิ์เพื่อเตรียมรองรับปริมาณน้ำหลากตอนบนของพื้นที่ฝั่งตะวันตกของแม่น้ำเจ้าพระยาตอนล่าง รวมทั้งช่วยลดปัญหาน้ำท่วมในพื้นที่ของโครงการ ตลอดจนบริหารจัดการน้ำในพื้นที่ฝั่งตะวันตกของแม่น้ำเจ้าพระยาตอนล่างได้อย่างมีประสิทธิภาพมากยิ่งขึ้น รวมทั้งยังสามารถกักเก็บน้ำไว้ใช้ในกิจกรรมต่างๆ ทั้งในช่วงฤดูฝนและฤดูแล้งได้อีกด้วย โดยแผนการดำเนินงาน ปัจจุบันอยู่ระหว่างการสำรวจออกแบบโครงการคลองถนนและอุโมงค์ระบายน้ำ ก่อนนำเสนอคณะกรรมการน้ำแห่งชาติ พิจารณาอนุมัติโครงการฯ และเสนอคณะรัฐมนตรี เพื่ออนุมัติให้ดำเนินการก่อสร้างโครงการฯตามลำดับต่อไป